CELEX: 32012R1056
Language: ro
Date: 2012-11-12 00:00:00
Title: Regulamentul (UE) nr. 1056/2012 al Comisiei din 12 noiembrie 2012 de modificare a Regulamentului (CE) nr. 1332/2008 al Parlamentului European și al Consiliului privind enzimele alimentare în ceea ce privește măsurile tranzitorii  Text cu relevanță pentru SEE

13.11.2012   
            
            
               RO
            
            
               Jurnalul Oficial al Uniunii Europene
            
            
               L 313/9
            
         REGULAMENTUL (UE) NR. 1056/2012 AL COMISIEI
   din 12 noiembrie 2012
   de modificare a Regulamentului (CE) nr. 1332/2008 al Parlamentului European și al Consiliului privind enzimele alimentare în ceea ce privește măsurile tranzitorii
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1332/2008 al Parlamentului European și al Consiliului din 16 decembrie 2008 privind enzimele alimentare și de modificare a Directivei 83/417/CEE a Consiliului, a Regulamentului (CE) nr. 1493/1999 al Consiliului, a Directivei 2000/13/CE, a Directivei 2001/112/CE a Consiliului și a Regulamentului (CE) nr. 258/97 (1), în special articolul 17 alineatul (5),
   întrucât:
   
               (1)
            
            
               În conformitate cu articolul 17 alineatul (2) din Regulamentul (CE) nr. 1332/2008, termenul limită pentru depunerea cererilor referitoare la enzime este de 24 de luni de la data aplicării măsurilor de punere în aplicare care urmează să fie stabilite în conformitate cu articolul 9 alineatul (1) din Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (2).
            
         
               (2)
            
            
               Regulamentul (UE) nr. 234/2011 al Comisiei din 10 martie 2011 de punere în aplicare a Regulamentului (CE) nr. 1331/2008 (3) se aplică de la 11 septembrie 2011.
            
         
               (3)
            
            
               Elaborarea listei de enzime alimentare a Uniunii ar trebui realizată treptat, fără a perturba piața existentă a enzimelor alimentare, în special întreprinderile mici și mijlocii. Dacă este necesar, pot fi adoptate măsuri tranzitorii adecvate în scopul elaborării listei, în conformitate cu procedura menționată la articolul 17 alineatul (5) din Regulamentul (CE) nr. 1332/2008.
            
         
               (4)
            
            
               În conformitate cu articolul 5 alineatul (3) din Regulamentul (UE) nr. 234/2011, solicitanții iau în considerare ultimele documente de orientare cu privire la datele necesare pentru evaluarea riscurilor, elaborate de Autoritatea Europeană pentru Siguranța Alimentară (denumită în continuare „Autoritatea”), disponibile în momentul depunerii cererii. Autoritatea a adoptat un aviz științific la 23 iulie 2009, în care oferă orientări cu privire la cerințele privind datele pentru evaluarea cererilor referitoare la enzimele alimentare (4) și a emis la 8 iulie 2011 o notă explicativă cu orientări privind depunerea dosarelor referitoare la enzimele alimentare (5). De asemenea, Autoritatea a adoptat un aviz științific la 25 mai 2011 de actualizare a orientărilor pentru evaluarea riscurilor microorganismelor modificate genetic și ale produselor acestora destinate pentru utilizare în alimente și furaje (6).
            
         
               (5)
            
            
               Cerințele detaliate prevăzute în regulamentul (UE) nr. 234/2011, precum și în documentele de orientare și în nota explicativă a Autorității au fost adoptate după adoptarea Regulamentului (CE) nr. 1332/2008.
            
         
               (6)
            
            
               Experiența acumulată între timp demonstrează că termenul inițial pentru depunerea cererilor nu este suficient pentru a le permite părților interesate și, în special, întreprinderilor mici și mijlocii să producă toate datele necesare. Pentru a se asigura o tranziție ușoară de la situația juridică actuală la sistemul stabilit în Regulamentul (CE) nr. 1332/2008, este necesară o perioadă mai lungă de timp decât se prevăzuse inițial pentru depunerea cererilor. Prin urmare, ar trebui prelungită perioada de 24 de luni stabilită în Regulamentul (CE) nr. 1332/2008 pentru depunerea cererilor referitoare la enzime.
            
         
               (7)
            
            
               Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
            
         ADOPTĂ PREZENTUL REGULAMENT:
   Articolul 1
   La articolul 17 alineatul (2) din Regulamentul (CE) nr. 1332/2008, paragraful al doilea se înlocuiește cu următorul text:
   
      „Termenul pentru înaintarea acestor cereri este de 42 de luni de la data aplicării măsurilor de punere în aplicare prevăzute în conformitate cu articolul 9 alineatul (1) din Regulamentul (CE) nr. 1331/2008 de instituire a unei proceduri comune de autorizare pentru aditivii alimentari, enzimele alimentare și aromele alimentare.”
   
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 12 noiembrie 2012.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 354, 31.12.2008, p. 7.
   
      (2)  JO L 354, 31.12.2008, p. 1.
   
      (3)  JO L 64, 11.3.2011, p. 15.
   
      (4)  The EFSA Journal (2009) 1305, p. 1. http://www.efsa.europa.eu/en/scdoc/doc/1305.pdf
   
      (5)  Supporting Publication 2011:177. http://www.efsa.europa.eu/en/supporting/doc/177e.pdf
   
      (6)  EFSA Journal 2011;9(6):2193. http://www.efsa.europa.eu/en/efsajournal/doc/2193.pdf